stanford-oval/wikipedia huggingface dataset:
וורן מגנוסון
ביוגרפיה > תחילת דרכו

וורן מגנוסון נולד בעיר מוּרהד שבמערב מינסוטה. תאריך הלידה שלו ניתן בתאריך 12 באפריל 1905, אך הרשומות המעשיות של לידתו נותרו עמומות. ככל הנראה הוא מעולם לא הכיר את הוריו הביולוגיים. על פי מקורות שונים, הוריו נפטרו תוך חודש מיום לידתו, או שאמו הרווקה מסרה אותו לאימוץ. הוא אומץ על ידי ויליאם גרנט ואֶמה (לבית אנדרסון) מגנוסון, שהעניקו לו את שם משפחתם. הזוג מגנוסון היו דור שני למהגרים מסקנדינביה שהפעילו בר במורהד, ואימצו בת בשם קלרה כשנה לאחר שאימצו את וורן. אביו המאמץ עזב את המשפחה בשנת 1921.
מגנוסון למד בתיכון מורהד, שם שיחק בקבוצת הפוטבול כקוורטרבק והיה קפטן קבוצת הבייסבול. במהלך לימודיו התיכוניים ניהל מחנה של ימק"א, עבד בחווֹת חיטה וחילק עיתונים בעיר הולדתו ובפארגו הסמוכה שבדקוטה הצפונית. הוא סיים את לימודיו בשנת 1923 ואז נרשם לאוניברסיטת דקוטה הצפונית בגרנד פורקס. ב-1924 עבר ללמוד במכללה החקלאית של דקוטה הצפונית בפארגו, בה למד במשך שנה. לאחר מכן טייל לתקופה מסוימת בקנדה, והתנייד באמצעות רכבות משא משא ועבד עם צוותי הדישה.
בעקבות חברתו התיישב מגנוסון בסיאטל שבמדינת וושינגטון, שם ב-1925 החל את לימודיו באוניברסיטת וושינגטון. הוא היה חבר באחוות תטא כי, ועבד במסירת וחלוקת קרח כחבר באיגוד "האחווה הבינלאומיות של נהגי המשאיות". ב-1926 השלים לראשונה לימודי תואר ראשון, וב-1929 קיבל תואר ראשון במשפטים מבית הספר למשפט של אוניברסיטת וושינגטון. ב-1928 החל להיות פעיל בשורות המפלגה הדמוקרטית הותנדב במטה הבחירות של אל סמית' לנשיאות ארצות הברית.
ביוגרפיה > ראשית קריירתו

בשנת 1929 התקבל מגנוסון ללשכת עורכי הדין של מדינת וושינגטון והצטרף למשרד עורכי הדין של השופט סמואל סטרן בסיאטל. בין השנים 1930–1931 שימש כמזכיר הליגה המונציפלית בסיאטל. ב-1932 היה תובע מיוחד במחוז קינג, כאשר הוביל חקירה על אודות התנהגות בלתי הולמת. כמו כן, מגנוסון ייסד את הסניף של "הדמוקרטים הצעירים של אמריקה" (Young Democrats of America) והיה תומך נלהב בביטול חוקים האוסרים על מכירת אלכוהול ובהקמת המועצה לבקרת משקאות חריפים.
בשנים 1933–1934 היה מגנוסון חבר בית הנבחרים של מדינת וושינגטון מטעם מחוז הבחירה ה-37 שבסיסו בסיאטל. במהלך כהונתו בבית המחוקקים, נתן את חסותו להצעת החוק ששמה לה למטרה למסד דמי אבטלה בוושינגטון. ב-1933 הוסיף להיות ציר לוועידה החוקתית של המדינה. הוא שירת בקצרה כעוזר של תובע פדרלי בטרם נבחר לתובע המחוזי של מחוז קינג. בתפקיד זה כיהן בשנים 1934–1936.
ביוגרפיה > בקונגרס האמריקאי

ב-1936 החל מגנוסון את כהונתו בבית הנבחרים של ארצות הברית, כשהוא רִיק שנגרם כתוצאה ממותו הפתאומי של עמיתו הדמוקרטי מריון זיונצ'ק ב-7 באוגוסט 1936. בשנת 1937, יחד עם הסנאטורים הומר בון ומת'יו נילי, הציג מגנוסון את "הצעת חוק המכון הלאומי לסרטן", שנחתמה לחוק בידי פרנקלין דלאנו רוזוולט ב-5 באוגוסט אותה שנה. הוא זכה להשלים את תקופת כהונתו של זיונצ'ק בבחירות ביניים שהתקיימו ב-1938, וב-1940 נבחר לתקופת כהונה מלאה כמו כעבור שנתיים. לאחר המתקפה על פרל הארבור, היה מגנוסון תומך איתן במאמץ המלחמתי של ארצות הברית במלחמת העולם השנייה.
מגנוסון שירת בצי ארצות הברית במהלך מלחמת העולם השנייה. הוא היה על סיפונה של נושאת המטוסים אנטרפרייז (CV-6) מסדרת יורקטאון במשך חודשים אחדים, בשעה שהתחוללו קרבות עקובים-מדם במסגרת המערכה באסיה ובאוקיינוס השקט. שירותו נקטע כאשר הנשיא רוזוולט הורה לכל חברי הקונגרס המכהנים שמשרתים שירות פעיל בכוחות המזוינים לשוב ארצה ב-1942. בנובמבר 1944 התמודד מגנוסון לסנאט של ארצות הברית. ב-14 בדצמבר החל מוקדם מהצפוי את כהונתו כסנאטור עם מינויו בעקבות התפטרותו של הומר בון לשם תפקידו בבית המשפט הפדרלי התשיעי לערעורים של ארצות הברית.
הוא נבחר מחדש לסנאט אחת לשש שנים, הפעם האחרונה הייתה ב-1974. לאורך כל תקופת כהונתו היה חבר בוועדת המסחר של הסנאט, ובתקופת כהונתו האחרונה היה חבר ועדת ההקצבות. מגנוסון העביר את מרבית כהונתו בסנאט לצד חברו ועמיתו הדמוקרטי מוושינגטון הנרי ג'קסון. ב-1980 הפסיד בבחירות לתקופת כהונה שביעית לסלייד גורטון, שכיהן אז כתובע הכללי של וושינגטון. באוגוסט 1950 הציע מגנוסון גיוס מרצון לצבא ארצות הברית עבור אמריקאים-יפנים, ואף שלח בקשה לגנרל דאגלס מקארתור לבחון את מעשיות ההצעה.
בנובמבר 1961 ביקר נשיא ארצות הברית ג'ון פיצג'רלד קנדי בסיאטל והיה אורח מיוחד בחגיגות לציון 25 השנים הראשונות של מגנוסון בקונגרס. כמעט 3,000 איש שילמו 100 דולר אמריקני כדי לקחת חלק בארוחת הערב. ב-7 בנובמבר 1967 חתם הנשיא לינדון ג'ונסון על "חוק השידור הציבורי 1967", וציין את מגנוסון כאחד מחברי הקונגרס שהניעו את המאמצים למיסוד החוק בבית הלבן. לפחות שלוש חקיקות חשובות נושאות את שמו: "חוק שימור וניהול הדיג של מגנוסון-סטיבנס", "חוק ביטול ההדרה הסינית 1943" (המכונה בדרך כלל חוק מגנוסון) ו"חוק התערובה של מגנוסון-מוס".
ב-1964 הופנה חוק זכויות האזרח לדיון בוועדת המסחר שבראשה ישב מגנוסון. הוא מילא תפקיד מפתח בהעלאת הצעת החוק למליאת הסנאט והפיכתו לחוק חרף התנגדות נמרצת של הסנטור ויליאם פולברייט וסנאטורים תומכי הפרדה גזעית אחרים. מגנוסון היה אחראי לחקיקה מיוחדת שאפשרה לפון לים, ימאי סיני שבשנת 1942 שרד 133 יום לבדו בים על סירת הצלה, להגר אל ארצות הברית.
ב-20 במאי 1989 הלך מגנוסון לעולמו בסיאטל, הגדולה שבערי וושינגטון.
הערות שוליים

↑  Magnuson, Warren G. (1905-1989), באתר History Link‏, 16 במרץ 2007 (באנגלית)
↑  President Kennedy delivers major policy speech at UW on November 16, 1961., באתר HistoryLink.org (באנגלית)
↑  וולפגנג סקסון, Warren G. Magnuson Dies at 84; Held Powerful Positions in Senate, באתר ניו יורק טיימס, 21 במאי 1989 (באנגלית)
| --- | --- |
בקרת זהויות :  NLI: 987012384786105171  GND: 120554224  ISNI: 0000 0001 1497 092X  LCCN: n50040171  NARA: 10580529  NTA: 17395703X  SNAC: w6bv7rzv  SUDOC: 09628983X  US Congress: M000053  VIAF: 111053789   WorldCat (עם VIAF): 111053789
דיסקורד

| --- | --- |

 מפתח:  Discord Inc.
 מחזור חיים:  13 במאי 2015 – הווה (9 שנים)
 גרסה אחרונה:  159.0 (6 בינואר 2023) 
 מערכת הפעלה:  iOS אנדרואיד Microsoft Windows MacOS לינוקס Xbox One PlayStation 5
 נכתבה בשפות:  JavaScript React Elixir Python Rust C++
 סוג רישיון:  תוכנה חינמית
 discord.com
 
דיסקורד (באנגלית: Discord) הוא יישום ואתר אינטרנט VoIP חינמי, המיועד בעיקר לקהילות משחקי הווידאו, אך גם לקהילות אחרות כמו קהילות בינה מלאכותית יוצרת. היישום מאפשר למשתמשים בו לתקשר עם משתמשים אחרים באמצעות התכתבויות, שיחות וידאו ושיחות שמע, באופן פרטי (Direct Message) או ציבורי ("שרתים"). השימוש העיקרי בדיסקורד הוא לשיחות בקהילות המחולקות לנושאים שונים ומכונות "שרתים". בנוסף ניתן לתקשר עם משתמשים באופן פרטי או ליצור קבוצה לא כשרת (עד 10 אנשים). מפתחים ומפיצים של משחקי מחשב יכולים לאמת את השרת מול דיסקורד, ובכך ליצור שרתים רשמיים לקהילות שלהם.
דיסקורד זמינה למערכות ההפעלה Windows‏, MacOS, לינוקס, iOS, אנדרואיד, Xbox One ופלייסטיישן 5. נכון לינואר 2023, רשומים יותר מ-563 מיליון משתמשים ביישום.
היסטוריה

את הרעיון לפיתוח היישום הגה ג'ייסון סיטרון, מנכ"ל OpenFeint (פלטפורמת משחקים חברתית למשחקים לטלפונים ניידים). בשנת 2011 הוא מכר את OpenFeint לחברת GREE תמורת 110 מיליון דולר. בשנת 2012, בעקבות הרכישה, החל סיטרון לשתף פעולה עם Hammer & Chisel, סטודיו לפיתוח משחקים. המוצר המקורי של החברה היה Fates Forever, אשר היה צפוי להיות המשחק הראשון מסוג זירת קרב מרובת משתתפים על פלטפורמות ניידות. המשחק לא זכה להצלחה מסחרית. עם זאת, במהלך פיתוח המשחק, ציין סיטרון את הקשיים בהם שחקנים נתקלים כאשר הם מנסים לשחק משחקים אחרים כגון Final Fantasy ו-League of Legends, בדגש על בעיות הקשורות ל-VoIP. השחקנים נדרשו לשתף כתובות IP שונות על מנת לשוחח זה עם זה, ושירותים אחרים, כגון סקייפ או TeamSpeak, אשר משמשים גם הם לשיחות בין משתמשים, גזלו משאבים רבים מהמחשב והיו בהם פרצות אבטחה רבות. היעדר האבטחה והניצול הרב של משאבים במחשב הוביל את המפתחים לפתח שירות צ'אט שיהיה ידידותי, נוח ויעיל למשתמש ומבוסס על טכנולוגיה מודרנית יותר מהאלטרנטיבות אשר היו קיימות עד אז.
לצורך פיתוח דיסקורד, קיבלה Hammer & Chisel מימון נוסף מן החממה 9+ של YouWeb.
דיסקורד יצא לראשונה במאי 2015. לדברי סיטרון, קהל היעד היחידי שהם כיוונו אליו היה לקהילות Reddit. לאחר השקת השירות הוא נוכח לגלות כי פורומים רבים ב-Reddit הוחלפו בשרתי דיסקורד.
בשנת 2016 דווח שהאתר הותקף באמצעות NjRAT.
בינואר 2016 גייסה החברה מימון נוסף בסך 20 מיליון דולר. בשנת 2019 הכנסות החברה היו 45 מיליון דולר, וב-2020 ההכנסות עלו ל-130 מיליון דולר.
התוכנה

דיסקורד בנויה על תשתית Electron על גבי טכנולוגיות האינטרנט, אשר מאפשרת לה להיות מרובת פלטפורמות ולרוץ על מחשבים אישיים באמצעות דפדפן האינטרנט. התוכנה נתמכת על ידי 11 מרכזי נתונים שמפוזרים ברחבי העולם. דיסקורד תוכננה במיוחד לשימוש בזמן משחק, ולכן היא כוללת תכונות כגון השהיה נמוכה, שרתי צ'אט חינם למשתמשים ותשתית שרת ייעודי. בשנת 2017 נוספה אפשרות לשיחת וידאו ושיתוף מסך בין משתמשים. קריאה ישירה נוספה בעדכון ב-28 ביולי 2016, עם תמיכה בשיחות ועידה. בדצמבר 2016 הציגה החברה את ממשק ה-API של GameBridge, המאפשר למפתחי משחקים לתמוך ישירות באינטגרציה של דיסקורד בתוך משחקים. מאגר ה-GitS של Discord מתארח ב-GitHub.
דיסקורד מספקת תמיכה חלקית בטקסט עשיר באמצעות הדגשת קוד (syntax highlighting).
בעוד שהתוכנה עצמה זמינה ללא תשלום, היזמים חיפשו דרכים לייצר רווחים, עם אפשרויות התאמה אישית בתשלום כגון אמוג'י או מדבקות. בחודש ינואר 2017, יצא לראשונה "Discord Nitro", אשר כלל דמי מנוי חודשיים ונתן למשתמשים אנימציית אווטאר משלהם, להשתמש באימוג'ים מותאמים אישית בכל השרתים, הגדלת גודל הקובץ המרבי אותו ניתן להעלות (מ-8 MB ל-50 MB), יכולת לבחור מזהה משתמש, תג פרופיל ייחודי ולהשתמש ב-GIF בתור אימוג'י. היזמים טענו כי בעוד שהם יחפשו דרכים לייצר רווחים מהתוכנה, היא לעולם לא תדרוש תשלום עבור תכונות הליבה שלה. דיסקורד משתמשת בפורמט Opus Audio, שנועד לדחוס קובצי שמע.
האפשרויות לשוחח בווידאו ולשתף צילומי מסך נוספו לדיסקורד באוקטובר 2017, על בסיס טכנולוגיה שנבחנה באופן מוגבל באוגוסט אותה שנה. בעוד תכונות אלה מחקות יכולות הזרמה (סטרימינג) של פלטפורמות כמו Twitch.tv, החברה אינה מתכננת להתחרות עם שירותים אלה, ותכונות אלה מכוונות בצורה הטובה ביותר לשרת קבוצות קטנות.
באוקטובר 2017 הציעה דיסקורד אימות שרת למפתחי משחקים, לבעלי אתרים וליוצרי תוכן, המאפשר להם להציג את הסטטוס "הרשמי" של השרת שלהם עם "סימן ביקורת מאומת" לאחר אישור הזהות שלהם עם צוות דיסקורד. מפתחים ובעלי אתרים עם שרתים מאומתים יכולים להשתמש בנתונים מדיסקורד. עד סוף שנת 2017 אומתו כ-450 שרתים וכ-20 שרתים השתמשו באופציה להתחבר לדיסקורד מהמשחקים שלהם.
באוקטובר 2019 הושקה האפשרות לרכוש "בוסטים" (Boosts) לשרתים. הבוסטים הם מעין מנויים חודשיים המשפרים את השירות למשתמשים בשרת ומרחיבים את האפשרויות הפתוחות בפניהם, כגון הוספת אימוג'ים נוספים, הזרמת נתונים מהירה יותר, העלאת קבצים בנפח גבוהה יותר, וזאת כתלות במספר הבוסטים שנרכשו. מנויי Nitro מקבלים הנחות לרכישת בוסטים ושני בוסטים חינם.
רשימת המינויים של דיסקורד

Discord Nitro Basic – מנוי חודשי של דיסקורד אשר מאפשר:
להשתמש באמוג'ים (גם בעלי אנימציה) של שרת בכל צ'ט.
לשלוח סטיקרים.
העלאה עד 50mb (לעומת מגבלת ה-8mb כמשתמש חינמי).
הוספת תג בפרופיל האישי.
רקעים מותאמים אישית בשיחות וידאו.
המחיר הוא כ־2.99 דולר לחודש, או 29.99 דולר לשנה.
Discord Nitro – מנוי חודשי שמהווה הרחבה למנוי ה־Nitro הבסיסי והוא המנוי המרכזי שדיסקורד מציעים. בנוסף לתכונות שכלולות במנוי הבסיסי, מנויי ה־Discord Nitro מקבלים:
שיתוף מסך באיכות מקור (עד 4K) וב-60 פריימים לשנייה.
העלאה עד 500mb.
שני "בוסטים" בכל חודש, שנותנים לשרתי דיסקורד ולמשתמשים בשרת אופציות נוספות.
אפשרויות קוסמטיות נוספות כמו שימוש גלובלי בסטיקרים וכדומה.
חברות ב-200 שרתים (לעומת 100 כמשתמש חינמי).
שליחת הודעות עם עד 4,000 תווים.
הוספת תג בפרופיל האישי.
רקעים מותאמים אישית בשיחות וידאו.
אפשרות ליצור פרופיל מותאם אישית לכל שרת.
גישה לעוד "Activities" (משחקים של דיסקורד).
המחיר הוא כ־9.99 דולר לחודש, או 99.99 דולר לשנה.
Discord Server Boosting – מנוי שנתי לרכישת "בוסטים". ניתן לתמוך ישירות בשרתים על ידי מנוי מתחדש בתוך שרת גם ללא רכישת המנויים הנ"ל, כלומר רכישה ישירה של "בוסטים". מנוי זה מאפשר לנרשם:
לקבל אוטומטית דרגה דפולטיבית אוניברסלית שאין לבעל השרת אופציה להוריד אך רק לערוך את השם וההרשאות בשרת בו רכש.
ההטבות של "Discord Nitro" ספציפית באותו השרת בו הוא תומך (כגון הזרמת נתונים גבוהה, אמוג'ים מיוחדים, שימוש בשרשורים פרטיים וכדומה).
את הבוסטים ניתן להוסיף (עד 30 למשתמש) לכל שרת על ידי כל מי שבשרת, אך מספיק "בוסט" אחד לכלל הטבות הנ"ל. רוב האנשים לא משתמשים בפונקציה הזאת שכן מנוי ה־Discord Nitro כולל 2 בוסטים בכל זמן שיש לך אותו.
המחיר לבוסט אחד לשנה הוא כ-35 דולר לחודש, בעלי מנוי Discord Nitro מקבלים הנחה של 30%.
הצלחה

עד ינואר 2016 היו בדיסקורד 3 מיליון משתמשים, עם צמיחה של 1 מיליון נוספים תוך חודש. מספר זה גדל ל-11 מיליון משתמשים בחודש יולי באותה שנה. בדצמבר 2016 החברה דיווחה כי היו לה 25 מיליון משתמשים ברחבי העולם. בסוף שנת 2017 לשירות היה כמעט 90 מיליון משתמשים, עם כ-1.5 מיליון משתמשים חדשים בכל שבוע. החברה ציינה כי בעוד שרוב השרתים שלהם משמשים למטרות הקשורות למשחקים, מספר קטן של משתמשים נוצרו על ידי משתמשים לפעילויות שאינן משחקים, כגון מסחר במניות, כדורגל פנטזיה וקבוצות עניין משותפות אחרות.
בחודש מאי 2016, שנה לאחר שחרורה של התוכנה, טום מרקס, כתב עבור PC Gamer, תיאר את דיסקורד כשירות ה-VoIP הטוב ביותר שקיים. Lifehacker שיבח את הממשק, קלות השימוש ותאימות פלטפורמה.
במאי 2019 ע"פ דיסקורד יש כ-250 מיליון משתמשים רשומים ו־56 מיליון משתמשים פעילים בכל חודש.
הצלחה > שיבושים

לדיסקורד היו בעיות בהתנהגות עוינת והתעללות בצ'אטים, כאשר חלק מהקהילות של שרתי הצ'אט "פושטו" על ידי קהילות אחרות. זה כלל הצפה בנושאים שנויים במחלוקת הקשורים בגזע, דת, פוליטיקה ופורנוגרפיה. דיסקורד הצהירו כי יש להם תוכניות ליישם שינויים מסוימים כדי "להיפטר מהבעיות של הפלטפורמה".
דיסקורד זכתה לפופולריות בשל תכונות הלקוח התומכות באנונימיות ופרטיות. האנליסט קיגן הנקס טען כי "זה בלתי נמנע להיות מנהיג בתנועה זו ללא השתתפות בדיסקורד". בתחילת 2017, מנכ"ל ג'ייסון סיטרון הצהיר כי דיסקורד היה מודע לקבוצות ושרתים אלה בתוכנה שלהם. סיטרון הצהיר כי שרתים מעורבים בפעילויות בלתי חוקיות או הפרות של תנאי השירות וצפויים להיסגר, אך לא נתן דוגמאות.
כדי להגן טוב יותר על המשתמשים ועל השירותים שלה מאז האירועים האלה, דיסקורד יישמה צוות אמון ובטיחות וטענה כי הוא עובד מסביב לשעון כדי לפקח על השרתים ולדווח עליהם במקרה הצורך, כולל התמודדות עם הטרדה של משתמשים, שרתים המפרים את תנאי השירות של דיסקורד, וכדי להגן על השרתים מפני DDoS ודואר זבל על ידי משתמשים זדוניים או רובוטים. אף על פי שהם אינם עוקבים ישירות אחר הודעות, צוות האמון והבטיחות יכול לקבוע על פעילות זדונית מדפוסי שימוש בשירות ולנקוט בצעדים מתאימים הכוללים חקירה מפורטת יותר, כדי לטפל בנושא. השירות מתכנן להרחיב את הצוות הזה, תוך שהוא ממשיך לצבור משתמשים חדשים. מאז הקמת הצוות, כמה שרתים נאו-נאצים ואל-ימניים נסגרו על ידי דיסקורד, כולל הרחקה מהשירות של כל אלה שהופעלו על ידי מחלקת הטרור של נאו-נאט"ו, תנועת ההתנגדות הנורדית, מארון הברזל ודומס האירופאיות.
בחודש ינואר 2018 דיווח האתר Daily Beast כי איתר כמה שרתי דיסקורד שעסקו במיוחד בהפצת פורנו כנקמה על הטרדה בעולם האמיתי של קורבנות התמונות והסרטונים. פעולות כאלו נוגדות את תנאי השירות של דיסקורד, מה שגרם לדיסקורד לסגור את השרתים האלו ולאסור גישה לשירות למשתמשים המזוהים עם שרתים אלה. עם זאת, הקלות ביצירת חשבונות חדשים ושרתים מאפשרות לשרתים אלה להמשיך להיווצר.
ראו גם

סקייפ
TeamSpeak
הערות שוליים

↑  Discord global registered users 2023, Statista (באנגלית)
↑  Sarah E. Needleman, What Is Everybody Doing on Discord?, The Wall Street Journal, ‏8 במרץ 2021
↑  Discord has surpassed 250 million registered users, TechSpot (באנגלית)
| --- | --- |
בקרת זהויות :  MusicBrainz: ee06dfb2-f604-4cd7-a434-d7bb11af851f
המרכז היהודי הלאומי לרפואה ולמחקר

| --- | --- |

 בית חולים
 תקופת הפעילות:  1899–הווה (כ־125 שנים) 
 מיקום
 מדינה:  ארצות הברית ארצות הברית
 קואורדינטות:  39°44′21″N 104°56′31″W﻿ / ﻿39.7391°N 104.942°W﻿ / 39.7391; -104.942
 www.nationaljewish.org
  (למפת קולורדו מוגדלת) דנוור קולורדו ספרינגס  אורורה פורט קולינס פואבלו גרילי גראנד ג'נקשן י ו ט ה  ויומינג נברסקה ק נ ז ס  אוקלהומה ניו מקסיקו א.המרכז היהודי הלאומי לרפואה ולמחקר(למפת קולורדו רגילה) דנוור קולורדו ספרינגס  אורורה פורט קולינס פואבלו גרילי גראנד ג'נקשן י ו ט ה  ויומינג נברסקה ק נ ז ס  אוקלהומה ניו מקסיקו א.המרכז היהודי הלאומי לרפואה ולמחקר
 
בית החולים, 1920
המרכז היהודי הלאומי לרפואה ולמחקר (באנגלית: National Jewish Medical and Research Center) הוא מכון מחקר בדנוור שבקולורדו, המתמחה במערכת הנשימה, המערכת החיסונית וטיפול ומחקר באלרגיות. המכון נוסד בשנת 1899 לשם טיפול במחלת השחפת וכיום נחשב אחד ממכוני המחקר הרפואי והטיפולים בתחומו מהטובים בעולם. המכון אינו נתמך על ידי גוף כלשהו, אם כי עד שנת 1950 קיבל תרומות מארגון בני ברית.
רקע

בסוף המאה ה-19 קולורדו ושאר מדינות הדרום-מערב באמריקה משכו אליהן חולי שחפת מכל האזורים בשל מזג האוויר החם והיבש השורר באזור, שכן באותה תקופה הטיפול היחיד לשחפת היה אוויר נקי ואור השמש. לא היו אז בית חולים או מקום מחסה כלשהו למהגרים מסיבות בריאותיות, לאחר שאת רוב כספם הוציאו על הנסיעה לקולורדו.
ייסוד המכון ובית החולים

ב-9 באוקטובר 1888 הונחה אבן הפינה לבניית בית החולים לטיפול בחולי השחפת, לאחר שאישה בשם פרנסיס וייזברט ג'ייקובס, שראתה צורך במתן פתרון לטיפול בחולי השחפת, חברה לרב ויליאם שטרן פרידמן, וביחד אספו די כסף לרכישת חלקת האדמה ובניית בית החולים עליה. בשנת 1893 הסתיימה בניית בית החולים. השם שניתן לו במקור היה "בית החולים על שם פרנסיס וייזברט ג'ייקובס" (באנגלית: Francis Wisebart Jacobs Hospital). המוסד נפתח רק ב-10 בדצמבר 1899 עקב משבר כלכלי ומשבר הכסף (מתכת) של שנת 1893. כאמור, בשנת 1899 נפתח בית החולים לאחר שהרב ויליאם שטרן פרידמן יצר קשר עם אנשי ארגון בני ברית ושכנע אותם לממן את בית החולים על בסיס קבוע. עם פתיחת המוסד, ב-10 בדצמבר, שונה שמו - השם החדש היה "בית החולים היהודי הלאומי לטיפול במחלת השחפת" (באנגלית: National Jewish Hospital for Treatment of Consumptives).
הערות שוליים

↑  About National Jewish Health
| --- | --- |
בקרת זהויות :  NLI: 987007265832305171  ISNI: 0000 0004 0396 0728  LCCN: no2008108185  VIAF: 134087761   WorldCat (עם VIAF): 134087761 
ערך זה הוא קצרמרבנושא רפואה. אתם מוזמנים לתרום לוויקיפדיה ו.
סלין לה דיווין

| --- | --- |
אין תמונה חופשית
 לידה:  4 ביוני 1992 (גיל: 32) באר שבע, ישראל
 עיסוק:  דראג קווין
סלין לה דיווין היא דראג קווין ישראלית שאותה מגלם האמן והפעיל החברתי אסף פרן. משנת 2012 היא מופיעה ומנחה את אירועי ומצעדי הגאווה בבאר שבע.
ביוגרפיה

פרן נולד ב-4 ביוני 1992 וגדל בבאר שבע. אימו הילה היא אחות בבית החולים סורוקה ואביו שלמה, יליד וילנה, הוא מנהל פרויקטים.
קריירה מקצועית

סלין לה דיווין נוצרה על ידי פרן לראשונה כשהיה בן 15, במסגרת ההרכב "נותנות בעקב" שהופיע בליין מסיבות להט"בי במועדון ה"מונרו" בבאר שבע. בהמשך ייסד פרן את ליין ה"ג'נדר בלנדר", במה פתוחה לאמני דראג מדרום הארץ, וב-2014 ייסד את ערב הדראג הדו-שבועי "טווינק". בשנת 2016 פתח בבאר שבע בית ספר לדראג. בשנת 2020 יצר את הליין "מוגזם" שאירח מדי חודש מלכות דראג ישראליות מובילות.
סלין לה דיווין הצטרפה בשנת 2022 להרכב "דראג בראנץ'", אחד ממופעי הדראג המצליחים בישראל, והופיעה עם אמני דראג בינלאומיים כמו פנג'ינה הילס(אנ') וקוקו מונטריז(אנ').
בשנת 2021, לרגל אירועי הגאווה בבאר שבע, יצר פרן עם המעצב יואב מאיר את דגל הגאווה הגדול במזרח התיכון, באורך 30 מטר וברוחב 9 מטר. בדגל נעשה שימוש קבוע מדי שנה במצעדי הגאווה בבאר שבע ובמצפה רמון.
בשנת 2022 עיצב בגדים לתערוכת "לובשים גאווה", בה הוצגו גברים בעלי ברית של הקהילה הגאה לבושים בבגדים בצבעי הגאווה. התערוכה הוצגה בדיזנגוף סנטר והשתתפו בה בין היתר פבלו רוזנברג, דוד דביר וירמי קפלן.
מחוץ לדראג, עובד כמאפר, ובעלים של סטודיו לעיצוב אופנה ועסק למיצגים ותוכן אומנותי לאירועים.
חיים אישיים

פרן מתגורר בבאר שבע עם בן זוגו דקל. בניגוד למלכות דראג אחרות, לסלין לה דיווין אין נוכחות משל עצמה ברשתות החברתיות, וחשבונותיו האישיים של פרן משמשמים גם עבור דמות הדראג שלו.
הערות שוליים

1 2  מתן לנדאו, סלין מלכת המדבר, באתר WDG, ‏9 בינואר 2016
1 2  יהלי אוזן, מי את סלין לה דיווין, באתר באר שבע נט, ‏2 ביוני 2020
↑  "הכי גדול במזרח התיכון": דגל גאווה ענק בבאר שבע, באתר ‏מאקו‏, 16 ביוני 2021
↑  יעקב לוי, צפו: אלפי משתתפים במצעד הגאווה בבאר שבע, באתר mynet‏, 16 ביוני 2022
↑   מצעד הגאווה במצפה רמון, סרטון  באתר יוטיוב (אורך: 2:09), 1 ביולי 2022
↑  מיטל שרעבי, ‏"לובשים גאווה": תערוכת אופנה חברתית לכבוד שבוע הגאווה, באתר מעריב אונליין, 8 ביוני 2022
יום הרדיו העולמי

| --- | --- |

סמל יום הרדיו העולמי
 סוג:  מועד בין-לאומי 
 סיבה:  תחנת רדיו 
 מועד
 תאריך:  13 בפברואר
 
יום הרדיו העולמי הוא מועד בינלאומי שנערך מדי שנה ב-13 בפברואר. יום הרדיו עוסק באהבת הרדיו, ובשאלה מדוע בני האדם זקוקים לרדיו. יום זה הוכרז ב-3 בנובמבר 2011 על ידי אונסק"ו.
רקע

בעקבות בקשה של האקדמיה הספרדית לרדיו ב-20 בספטמבר 2010 הציעה ספרד כי מועצת המנהלים של אונסק"ו תכלול את ההכרזה על יום רדיו עולמי בסדר היום. מועצת המנהלים של אונסק"ו אישרה את הצעת ספרד להכרזה על "יום רדיו עולמי" ב -29 בספטמבר 2011. באונסק"ו ביצעו התייעצויות נרחבות במהלך 2011 עם בעלי עניין מגוונים, דהיינו אגודות שידור; ציבוריות, פרטיות, קהילתיות ובינלאומיות; סוכנויות האו"ם; קרנות ותוכניות; ארגונים לא ממשלתיים הקשורים לנושא; אקדמיה; קרנות וסוכנויות פיתוח דו-צדדיות; כמו גם משלחות קבועות של אונסק"ו ועדות לאומיות עבור אונסק"ו. בין התגובות להצעה, 91% תמכו בפרויקט, כולל תמיכה רשמית של איגוד שידורי המדינות הערביות (ASBU), איגוד שידורי אסיה-פסיפיק (ABU), האיחוד האפריקאי לשידורים (AUB), איגוד השידור הקריבי CBU, איגוד השידור האירופאי (EBU), האיגוד הבינלאומי של השידור (IAB), אגודת השידור של צפון אמריקה (NABA), ארגון הטלקומוניקציות (ITI), ה- BBC, URTI, רדיו הוותיקן ועוד.
מועצת אונסק"ו המליצה למושב ה-36 של הוועידה הכללית של אונסק"ו להכריז על יום רדיו עולמי, וכי יום זה ייחגג ב-13 בפברואר, היום בו הוקמה תחנת הרדיו של האו"ם ב-1946 וכמו כן, היא מזמינה את כל המדינות החברות באומות המאוחדות, ארגונים של ארגון האומות המאוחדות וארגונים בינלאומיים ואזוריים אחרים, איגודים מקצועיים ואיגודי שידור, וכן חברה אזרחית, כולל ארגונים לא-ממשלתיים ויחידים, לחגוג את יום הרדיו העולמי, באופן שבו כל אחד מחשיב אותו ההולם ביותר.
יום הרדיו העולמי לפי שנה > 2018

יום הרדיו העולמי בשנת 2018 התקיים ב-13 בפברואר 2018 בסימן "רדיו וספורט". יום הרדיו העולמי חגג את הספורט המסורתי שחיבר אותנו למורשת התרבותית. כמו כן עסקו ביום זה בתת-הנושאים הבאים:
רדיו וספורט בונים קהילות.
רדיו וספורט מעוררים השתתפות והכללה.
רדיו מטפח רצון טוב והשראה.
איך הרדיו משפיע על חיינו.
יום הרדיו העולמי לפי שנה > 2019

יום הרדיו העולמי לשנת 2019 נערך ב-13 בפברואר 2019 סביב הנושא דיאלוג, סובלנות ושלום.
אירועים נוספים נערכו ביותר מ-80 מדינות ברחבי העולם, עם השתתפות תחנות רדיו מרחבי העולם ששלחו משלחות למטה אונסק"ו בפריז כדי לצבור ניסיון נוסף בהפקת רדיו, תוך חגיגת השפעת הרדיו.
יום הרדיו העולמי לפי שנה > 2020

יום הרדיו העולמי של 2020 נערך בסימן "רדיו ומגוון". במסגרת יום זה, שנערך ב-13 בפברואר 2020 קראו אונסק"ו והאומות המאוחדות לתחנות הרדיו ברחבי העולם לשמור על המגוון, הן בחדרי החדשות והן בשידורים השונים.
יום הרדיו באותה שנה התחלק בין שלושה תתי נושאים:
תמיכה בפלורליזם ברדיו, כולל שילוב בין משדרים ציבוריים, פרטיים וקהילתיים;
עידוד ייצוג בחדרי החדשות כך שיציגו את מגוון האוכלוסיות שקיים;
קידום שונות בעריכה ובסוגי התוכניות במטרה לפנות לכל סוגי הקהלים.
בעולם, רדיו נותר המדיום הזמין והנצרך ביותר. היכולת של הרדיו להגיע לקהל הרחב ביותר משמעה שתחנות הרדיו יכולות לעצב את המגוון הקיים בחברה, לשמש פה לכל הקולות והדעות. לפי רעיון זה, התחנות צריכות לשרת קהילות מעורבות ולהציע מנעד רחב של תוכניות, נקודות מבט ותכנים. בשנים האחרונות נהנה גם הרדיו מהתקדמות טכנולוגית משמעותית, דוגמת שידורי DAB ו-+DAB, ניהול זכויות דיגיטלי ושידור על גבי האינטרנט.
יום הרדיו העולמי לפי שנה > 2021

במהלך יום הרדיו העולמי ב-2021, אונסק"ו הזמינה תחנות מרחבי העולם לחגוג את יום השנה ה-10 לאירוע זה ולמעלה ממאה שנות רדיו. האירוע התמקד בשלושה תתי נושאים: אבולוציה; העולם המשתנה; והרדיו המתפתח. נושא זה מתייחס להתאוששות של הרדיו, לקיומו ולחדשנותו. ככל שהעולם משתנה, כך הרדיו מתחדש. הרדיו נאלץ להסתגל גם לטכנולוגיות חדשות כדי להישאר אמצעי רלוונטי ונגיש לכל ובכל מקום ולחבר בין אנשים. נושא זה הדגיש את השירותים שמספק הרדיו לחברה שלנו בעת סיקור אסונות טבע, משברים סוציו-אקונומיים, מגפות ואירועי ענק נוספים.
יום הרדיו העולמי לפי שנה > 2022

יום הרדיו העולמי שנערך ב-2022 עסק ב"רדיו ואמון". ביום זה קראה אונסק"ו לתחנות רדיו ברחבי העולם לציין יותר ממאה שנים של רדיו.
יום הרדיו העולמי לפי שנה > 2023

יום הרדיו העולמי נערך בפעם ה-12, בסימן "רדיו ושלום", ונועד להדגיש את חשיבות עצמאות הרדיו להשכנת שלום ולמניעת סכסוכים.
ראו גם

יום הדמוקרטיה הבינלאומי
יום המשפחה
מפיק רדיו
הערות שוליים

↑  International Days, www.un.org (באנגלית)
↑  יום הרדיו העולמי 2019, אונסק"ו
קוד פתוח

לוגו של יוזמות קוד פתוח
קוד פתוח משמש בעולם התוכנה לציון תוכנה שקוד המקור שלה נגיש (זמין לצפייה) וכן חופשי לשימוש, לעריכת שינויים ולהפצה מחודשת לכל. שיטת פיתוח כזו מאפשרת לכל מי שחפץ בכך לקחת חלק בפיתוח התוכנה ולתרום לשיפורה. מושג קרוב במשמעותו הוא "תוכנה חופשית". לעיתים שניהם נכללים ביחד כ"תוכנה חופשית וקוד פתוח" (באנגלית: Free/Libre and Open Source Software ובראשי תיבות FOSS או FLOSS).
היותה של תוכנה קוד פתוח משמעותה איננה בהכרח שהיא תוכנה חופשית. אנדרואיד למשל, היא מערכת הפעלה חינמית וקוד פתוח ו-Red Hat Enterprise Linux, היא הפצת לינוקס מסחרית וקוד פתוח.
תשתית ליצירה

כדי לאפשר למתכנתים רבים לחבור יחד לפיתוח תוכנה משותפת ללא ניהול ריכוזי, פיתחו מפתחי הקוד הפתוח סביבות פיתוח התומכות בקוד פתוח. הסביבה המוכרת ביותר היא תוכנת גיט אשר מאפשרת ניהול גרסאות, מיזוג ענפים וכיוצא בזה על ידי מפתחים רבים.